b'\n_START_ARTICLE_\nSalme\n_START_PARAGRAPH_\nEn salme (af gr\xc3\xa6sk \xcf\x88\xce\xb1\xce\xbb\xce\xbc\xcf\x8c\xcf\x82, psalmos, en sang til strengespil) er en religi\xc3\xb8s sang, der er beregnet til brug ved gudstjenester og andre kristne forsamlinger og som typisk indeholder et kristent budskab eller en lovprisning af Gud. Salmen blev oprindeligt sunget af et kor, men sidenhen af hele menigheden. Den var tidligere (og som nu) en m\xc3\xa5de at inddrage hele menigheden, i en for dem, dengang, uforst\xc3\xa5elig latinsk pr\xc3\xa6diken._NEWLINE_Ordet anvendes ogs\xc3\xa5 stadig i sin oprindelige betydning, nemlig om sangene i Salmernes Bog i det Gamle Testamente.\n_START_SECTION_\nHvad betegner en salme?\n_START_PARAGRAPH_\nP\xc3\xa5 Den Danske Salmebogs hjemmeside under fanen om Den Danske Salmebogs historie, starter J\xc3\xb8rgen Kjergaard med at skrive om, hvordan ordet \xe2\x80\x99salme\xe2\x80\x99 indtil 1700-tallet betegnede de salmer, som findes i \xe2\x80\x99salmernes bog\xe2\x80\x99 i Det Gamle Testamente. Ud fra de oprindelige salmer fra Det Gamle Testamente udarbejdede reformationens forgangsmand, Martin Luther, nye kirkesange, som gengav og viderebragte budskaberne fra de oprindelige Davidssalmer. Samtidig havde bogtrygkunsten vundet frem og gjorde det muligt at trykke, videreformidle og udbrede de Lutherske kirkesange b\xc3\xa5de geografiske og p\xc3\xa5 forskellige sprog. Betegnelsen \xe2\x80\x99kirkesangene\xe2\x80\x99 blev med tiden til \xe2\x80\x99salmer\xe2\x80\x99, og salmeb\xc3\xb8gerne blev anvendt som undervisningsmateriale og blev brugt til at skabe f\xc3\xa6llesskab om Luthers nye ideer. Salmerne, som Luther skrev, har i st\xc3\xb8rre eller mindre grad v\xc3\xa6ret skabelonen for de senere protestantiske salmer._NEWLINE_Erik Skyum-Nielsen p\xc3\xa5peger i bogen \xe2\x80\x99Salmesang, grundbog i hymnologi\xe2\x80\x99 fra \xc3\xa5r 2014 de nutidige diskussioner, der kan v\xc3\xa6re omkring definitionen af, hvad en salme er, og is\xc3\xa6r hvor bibelbaseret en sang skal v\xc3\xa6re, f\xc3\xb8r man kan betegne den som en salme. Skyum-Nielsen skriver, at kirken i dag m\xc3\xa5ske kan fristes til at prioritere formidlings- og reklamehensyn h\xc3\xb8jere end forkyndelsens indhold, muligvis for at fastholde og tiltr\xc3\xa6kke kirkeg\xc3\xa6ngere. En salme beskrives af Skyum-Nielsen som v\xc3\xa6rende "En kollektiv religi\xc3\xb8s brugsdigtning p\xc3\xa5 folkesprog som er egnet til unison afsyngelse ved gudstjeneste og kirkelige handlinger". Alts\xc3\xa5 b\xc3\xb8r en salme formidle mere eller mindre direkte budskaber fra Bibelen, f.eks. ved valget af tema, ordvalg eller billedsprog p\xc3\xa5 en s\xc3\xa5dan m\xc3\xa5de, at teksten taler p\xc3\xa5 vegne af eller taler til den syngende. En salme b\xc3\xb8r indeholde f\xc3\xb8lgende fire dimensioner: det poetiske, teologiske, folkelige og musikalske.'